**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Azərbaycan Respublikasına kəsim üçün idxal edilən qoyun və keçilərə dair**

**BAYTARLIQ TƏLƏBLƏRİ**

Azərbaycan Respublikasına idxala ixracatçı ölkədə doğulmuş və yetişdirilmiş, bruselyoza və dabağa qarşı peyvənd olunmamış və aşağıdakı xəstəliklərdən azad təsərrüfatlardan və inzibati ərazilərdən olan sağlam heyvanlara icazə verilir:

- ölkə ərazisində BEB-in “Quruda Yaşayan Heyvanların Sanitar Məcəlləsi”nin tələblərinə uyğun olaraq – qoyunların skrepi xəstəliyindən;

- ölkə ərazisində son 3 il ərzində - medi-visna, adenomatoz, artrit-ensefalitdən;

- ölkə ərazisində: inzibati ərazidə son 12 ay ərzində - dabaq, vezikulyar stomatit, blutanq və xırdabuynuzlu heyvanların taunundan;

- təsərrüfatın ərazisində son 12 ay ərzində - vərəm, paratuberkulyozdan;

- təsərrüfatın ərazisində son 2 il ərzində - qoyun və keçilərin bruselyozundan;

- təsərrüfatın ərazisində son 6 ay ərzində - infeksion plevropnevmoniya, qoyun və keçilərin çiçəyindən;

- təsərrüfatın ərazisində son 20 gün ərzində - qarayaradan;

Heyvanlara yemlərin hazırlanması zamanı gövşəyən heyvanların orqanları və toxumalarından istifadə edilmiş heyvan mənşəli yemlər verilməməlidir.

Tərkibində gen mühəndisliyinin üsulları və ya digər genetik cəhətdən modifikasiya edilmiş mənbələr vasitəsilə istehsal edilmiş xammal tərkibli yemlərlə yemləndirilməmiş olmalıdır.

Azərbaycan Respublikasına göndərilməsi üçün seçilmiş ətlik mal-qara 21 gündən az olmayaraq ixracatçı ölkənin dövlət baytarlıq xidmətinin nəzarəti altında ixracatçı ölkənin xüsusi karantin bazalarında saxlanılır.

Karantində saxlanılan zaman bütün heyvanların kliniki müayinəsi aparılır. Bu müddətdə bruselyoza, xırdabuynuzlu heyvanların taunu xəstəliyinə görə BEB tərəfindən tövsiyə edilmiş üsullarla dövlət baytar həkimləri tərəfindən dövlət baytarlıq laboratoriyasında diaqnostik müayinələr aparılır.

Göndərilməyə 2-14 gün qalmış heyvanlarda leptospiroza, ektoparazitlərə və helmintlərə qarşı işləmələr aparılır.

Qoyunların çiçəyinə görə qeyri-sağlam ölkələrdən gətirilən qoyun və keçilər, əgər göndərilmədən öncə 6 ay əvvəl peyvənd olunmamışlarsa, ən azı 14 gündən öncə çiçəyə qarşı peyvənd olunurlar.

Əgər göndərilmədən 6 ay öncə heyvanlar peyvənd olunmayıblarsa, yükləmədən öncə 20 gündən gec olmamaqla heyvanlar Azərbaycan Respublikasının Qida Təhlükəsizliyi Agentliyinin tələbi ilə qarayaraya qarşı peyvənd olunurlar.

Azərbaycan Respublikasına idxala diaqnostik müayinələr zamanı mənfi nəticələr vermiş, yalnız kliniki cəhətdən sağlam heyvanlara icazə verilir.

Nəqliyyat vasitələri ixracatçı ölkədə qəbul edilmiş qaydalara uyğun işlənilir və hazırlanır.

Hazırkı tələblərdə göstərilmiş şərtlərin yerinə yetirilməsi diaqnostik müayinələrin və peyvəndlərin aparıldığı tarixlərin göstərildiyi ixracatçı ölkənin dövlət baytar həkimi tərəfindən imzalanmış, ona aydın olan dildə tərtib olunmuş baytarlıq sertifikatı ilə tam təsdiq olunmalıdır.

Heyvanların Azərbaycan Respublikasına göndərilməsi üçün yüklənilməsi yalnız idxalçı tərəfindən Azərbaycan Respublikasının Qida Təhlükəsizliyi Agentliyindən icazənin alınmasından sonra mümkündür.